google/wiki40b huggingface dataset:
Takashi Kiyama

Karriere

Takashi Kiyama startet sin profesjonelle karriere i Gamba Osaka i 1994. Han har også spilt for Consadole Sapporo og Mito HollyHock.
Cyaniriodes

Utseende

Ganske små (vingespenn ca. 25 millimeter) sommerfugler med avrundede vinger uten noen stjerter eller utskudd. Hos hannene er oversiden for det meste metallisk blå, men vingenes ytterkanter er svarte.
Hunnene ligner hannene, men er litt mattere, ytterkantene er brune, ikke svarte og bredere enn hos hannene. Undersiden er blekt gråaktig med flere hakkete, brune tverrstriper.

Utbredelse

Denne gruppen er utbredt på Filippinene og Borneo, dessuten i Burma, Thailand og Malaya.
7-Eleven

Norge

Det finnes 105 7-Eleven-kiosker i Norge, den første ble etablert i Stolmakergata på Grünerløkka i Oslo 13. september 1986. Narvesen kjøpte 7-Eleven i 1997 og fem år senere, i 2002, ble både Narvesen og 7-Eleven en del av Reitangruppen, som eier 7-Eleven-rettighetene for hele Skandinavia. Alle kioskene drives på franchisebasis.

7-Eleven i det politiske miljø

Under en debatt i Stortinget 5. november 2002 lanserte daværende justisminister Odd Einar Dørum begrepet «7-Eleven-mentaliteten» for å beskrive hvilke forventninger og holdninger som preger Norge i dag. «7-Eleven-mentaliteten» innebærer ifølge Dørum at «vi er blitt så vant til at vi når som helst kan gå ut og kjøpe alt som finnes, og det er på lager».
At et forretningskonsept brukes som beskrivende for tidsånden fra nasjonalforsamlingens talerstol, kan tolkes som en bekreftelse på at konseptet er tilpasset behovene og at det er godt kjent blant folk flest.

Historikk

Joe C. Thompson grunnla Southland Ice Company i Dallas i Texas i 1927. Selskapet var basert på salg av isblokker til private husholdninger. Sortimentet ble etter hvert større, i første omgang ble det utvidet til å omfatte melk, brød og egg. Navnet 7-Eleven ble introdusert i 1946. Da var det ikke lenger isblokkene, men åpningstidene som var viktigst.
Subkultur

En subkultur er en kultur som eksisterer innenfor en annen, større kultur, og som kjennetegnes ved en rekke separate stiltrekk, overbevisninger og lignende. En subkultur, som på et eller flere områder er i opposisjon til vertskulturen, kan kalles en motkultur.
Subkulturer kan skille seg ut fra vertskulturen gjennom alder, rase, etnisitet, klasse og/eller kjønn. Trekkene som skiller ut en subkultur kan være estetiske, religiøse, politiske, seksuelle, eller en kombinasjon av flere av disse. Medlemmer av en subkultur vil gjerne symbolisere sin tilhørighet gjennom en distinkt og symbolsk stil. Derfor vil studiet av subkulturer ofte dreie seg om studier av symbolikk knyttet til klær, musikk og andre visuelle trekk hos medlemmene av subkulturen, og også hvordan disse symbolene tolkes av medlemmer av vertskulturen.
Subkulturer i vesten i dag kretser ofte omkring for eksempel musikkgenrer eller politiske ideologier.
Mine dager i Paris

Mine dager i Paris er et musikkalbum med Ketil Bjørnstad, utgitt i 1984.
Sverre Moe (bokser)

Sverre Moe var en norsk bokser. Han boksa for Kristiania Boxeklub.
Han ble den første norgesmester i klassen mellomvekt A da han vant gull i NM 1909.
Pa-Modou Kah

Vålerenga

Pa-Modou Kah kom til Vålerenga fra Sagene som 18-åring i 1998. Han etablerte seg etterhvert som en A-lagsspiller og fikk også sin landslagsdebut i 2001.

AIK

Etter fem år i Vålerenga ble Kah solgt til den svenske toppserieklubben AIK. Han forventet å komme til en svensk toppklubb som skulle kjempe om gull i ligaen, men hans opphold i Sverige skulle vise seg å bli langt tøffere. AIK rykket ned fra Allsvenskan og Kah bestemte seg for å ikke bli med ned i Superettan.

Roda JC

Etter nedrykket med AIK ble Pa-Modou Kah solgt til den nederlandske toppserie-klubben Roda JC. Her etablerte han seg som fast midtstopper på A-laget og fikk totalt 189 kamper.
Folkeavstemningen i 2000 om Danmarks deltagelse i eurosonen

Folkeavstemningen i 2000 om Danmarks deltagelse i eurosonen var en dansk folkeavstemning som ble avholdt den 28. september 2000. Spørsmålet som velgerne skulle ta stilling til, var om Danmark skulle delta i tredje fase av EUs økonomiske og monetære union (ØMU) og innføre euro den 1. januar 2002.
Resultatet av avstemning ble at 53,2 % stemte nei, mens 46,8 % stemte ja. Valgdeltagelsen var 87,6 %.
Folkeavstemningens bakgrunn var at Danmark den 2. juni 1992 avviste Maastricht-traktaten gjennom en folkeavstemning. Ved en ny folkeavstemning den 18. mai 1993 ratifiserte Danmark traktaten i overensstemmelse med Edinburgh-avtalen, og fikk på denne måten fire unntak fra traktaten. I mars 2000 besluttet regjeringen under ledelse av Poul Nyrup Rasmussen å legge spørsmålet ut for en folkeavstemning. En folkeavstemning var nødvendig fordi Justisministeriet kom til den konklusjon at deltagelsen i ØMU ville føre til en avgivelse av landets suverenitet.
Senere meningsmålinger viser at det nå er flertall for å innføre euro i Danmark. En opinionsmåling foretatt av Danske Bank i mars 2010 viste at 51,4 % av danskene er for euroen mens 47,4 % er mot. Den nåværende danske regjeringen har uttalt at det skal avholdes en ny folkeavstemning om deltagelse i eurosonen senest i 2011.
Charles Mingus

Charles Mingus (født 22. april 1922 i Nogales i Arizona i USA, død 5. januar 1979 i Cuernavaca, Mexico) var en USA-amerikansk jazz-bassist, komponist, bandleder og av og til pianist. Mingus hadde foreldre av svensk/afrikansk og kinesisk/afro-amerikansk opprinnelse og er også kjent for sitt engasjement mot rasisme.
Mingus turnerte på 1940-tallet med blant andre Louis Armstrong, før han slo seg ned i New York fra 1950-tallet og spilte med musikere som sin barndoms inspirasjonskilde Duke Ellington og for øvrig Charlie Parker, Miles Davis, Bud Powell og Art Tatum. Som bandleder var Mingus en pådriver for kollektiv improvisasjon fremfor individuelle soloer i sine band utover 1950-tallet og videre.
Mingus ble posthumt tildelt en «Grammy Lifetime Achievement Award» i 1997.
Hjalmar Schiøtz

Biografi

Schiøtz var oldebarn av Gabriel Schanche Kielland og tremenning med Alexander Lange Kielland, som var et år eldre enn ham. Han ble student i 1868 og tok medisinsk embetseksamen i 1877. Hans bror Oskar Emil Schiøtz (1846–1925) ble professor i fysikk i 1875 og de to både studerte sammen, og samarbeidet senere med forskning.
Hjalmar hadde etter sin embedseksamen  kandidattjeneste ved Rikshospitalet og hos en lege i Brevik. Han studerte øyesykdommer i Wien i 1880 og i Paris hos  professor Louis Émile Javal. I 1881 åpnet han legepraksis i Kristiania og etter at han samme år ble reservelege, var han knyttet til Rikshospitalet og Universitetet i Oslo. I 1883 tok han den medisinske doktorgrad og året etterpå giftet han seg med Inga Johanna Hertzberg (5. oktober 1859 til 10. november 1940), datter av apoteker, senere bryggeribestyrer Johan Christian Linde Hertzberg (1816–84) og Inger Hornemann (1820–95).
Fra 1884 til 1890 var han bestyrer av poliklinikken ved Rikshospitalet. Fra 1891 fungerte han som sensor ved medisinsk embetseksamen, og 1898–99 overtok han midlertidig undervisningen i øyesykdommer ved Rikshospitalet. 1899 ble han overlege og 1901 professor i medisin «med særlig forpligtelse til at foredrage øiensygdomme». Han satt i denne stillingen til han gikk av for aldersgrensen 20 år senere, i 1921. Han var dekanus ved Det medisinske fakultet 1914–16. I 1948 laget Carl E. Paulsen en bronsebyste av ham til Rikshospitalet, som også har et maleri av ham malt av Erik Werenskiold.

Oppfinner

Hjalmar Schiøtz var en særlig teknisk begavelse. Mens han var i Paris, så han dr. Javals mange tekniske apparater, og sammen med ham presenterte han på en internasjonal øyenlegekongress i Milano i 1881 instrumentet som ble kalt Javal-Schiøtz-oftalmometeret. Hjemme i Kristiania kunne han året etter   presentere fire nye instrumenter for medlemmene av Det norske medicinske Selskab. Tre av dem var hans egne oppfinnelser: et oftalmometer til bestemmelse av astigmatisme (skjev hornhinne), et øyespeil og et apparat til måling av fargeringer ved grønn stær. Men hans viktigste apparat kom i 1905. Det var tonometeret til måling av øyetrykket, for påvisning av glaukom (grønn stær). Dette var i bruk i over 50 år over hele verden.
Radio Oslofjord

Historie

Første prøvesending ble holdt lørdag 1. april 1989 og i begynnelsen av mai 1989 startet kontinuerlige sendinger. Kontorene var i Nesodden Kommunes lokaler på Skoklefallsletta, som senere inneholdt Nesodden Musikkverksted - studioet som senere ble kjent som arnestedet for kjente rockeband som Turboneger og Satyricon.
Radiostasjonen het opprinnelig Energy Hot 100, som kom av at konsesjonssøkerne het «Nesodden Radiogruppe» (NRG). 12. januar 1990 ble navnet endret til Radio Oslofjord og stasjonen flyttet til NB-Gården ved Skoklefall Kapell.
Fra sin sendeposisjon nådde kanalen blant annet Oslo, Asker, Bærum, Ski, Ås og Frogn, foruten Nesodden. Kanalen satset på et moderne, dynamisk radioformat etter modell av britiske og amerikanske radiostasjoner og ble raskt Norges største, kommersielle radiokanal og programledere som Finn Leiang, Håvard «Howard the Duck» Sylte og Tone-Lise Skagerfoss og Camilla Moe Røisland ble kjente radiopersonligheter.
I perioden 1989 – 1992 sendte kanalen faste programmer som: Jazzprogrammet Razzle Dazzle med Tore Svein Olsen og Kjell Schrøder, TOP 25 med Håvard Sylte, Filmmagasinet med Finn Leiang, Gammalpop med Kåre Haugen, Lokalsendinger med Camilla Moe Røisland, Annie Jyrkinen, Finn Leiang, Anders Høgli, Jill Bottolfsen, Finn Georg Phillips, Erik Stubberud, Hans Olav Nyborg og Turid Karlsen, Hitmix med Bjørn Erik Bismo, Svensktopp med Kjell Schrøder og Turid Karlsen, Smash-redaksjonen med Håvard Sylte, Bengt Lund, Andreas Velle, Per Christian Frankplads med flere, Historievandring på Nesodden med Harald Lorentzen og Erik Stubberud, Kjekt å ha med Dick Hansen, Howards bærbare fredagsparty med Håvard Sylte, Ønsketimen med Tone-Lise Skagefoss, Ti etter ti med Knut Torgersruud jr. Horoskop med Finn Leiang, Bluestimen med Torkel Stana og Geirr Nilsen og Tarmslyngpatruljen. Andre innslag i denne perioden var Erling Thorvaldsen med Tobe Bruu, Musikk og hilsetelefonen og Hulter til bulter.
Radio Oslofjord satset fra 1993 på egne nyheter, færre spesialprogrammer, og etter hvert en smalere musikkstil. Ved årsskiftet 1997/1998 la Radio Oslofjord inn årene etter å ha vært en populær nærradio i levetiden på omtrent 8 og et halvt år.
Radio Oslofjord var den offisielle radioen under Sykkel VM i Oslo 24. - 29. august 1993 og sendte nyhetssendinger under mesterskapet på engelsk, tysk og fransk.
Jamboree on the Internet

Jamboree on the Internet, også kjent som JOTI, er et internasjonalt speiderarrangement som avholdes årlig den tredje helgen i oktober. Siden 1996 har JOTI vært et årlig offisielt WOSM-arrangement.
Under JOTI benytter speiderne Internett til å komme i kontakt med andre speidere verden over.
JOTI arrangeres ofte sammen med Jamboree on the Air (JOTA), som alltid avholdes samme helg.
University of Pennsylvania

Rangering

U.S. News & World Report rangerer University of Pennsylvania som det 6. beste amerikanske universitetet (delt med California Institute of Technology, med score 93 av 100. Handelshøyskolen Wharton innehar førsteplassen på nevnte magasins rangering av undergraduate businessutdannelser.
Universitetet inntok i 2008 ellevteplass globalt på Times’ liste over verdens beste universiteter, og nr. 7 blant amerikanske universiteter.
Chenghai

Chenghai eller Tenghai (kinesisk: 澄海; pinyin: Chénghǎi, teochew: Thěng Hài) er et distrikt i byprefekturet Shantou i provinsen Guangdong i Folkerepublikken Kina.
Det er fødestedet til Qin Mu og til Hai-Hong. Sistnevnte var far til thaikongen Taksin.
Språket teochew, et minnanspråk, har hjemstavn i denne delen av Kina.

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
Friidrett under Stillehavslekene 1963

Friidrett under Stillehavslekene  1963. Friidrett var en av flere sporter som var med i de første Stillehavslekene som ble arrangert i Suva på Fiji Det var 29 øvelser i friidrett, nitten for menn og ti for kvinner. Konkurransene ble avviklet 30. august til 2. september 1963 og Fiji ble beste nasjon med tolv gullmedaljer foran Papua Ny-Guinea med sju.
Coelosis inermis

Utseende

En middelsstor (22-30 millimeter), rødbrun hornbille, kroppsformen er nokså avlang. Hos denne arten har hannen et ganske lite horn på forkanten av pronotum og det er ikke svært stor forskjell på kjønnene. Pronotum har grov og kraftig punktering, særlig på sidene, dekkvingene kraftige punktrader.

Levevis

De voksne billene er nattaktive og kommer gjerne til lys. Ellers er lite kjent om biologien deres.

Utbredelse

Arten er kjent fra Brasil, Bolivia og Uruguay.
Tumnus

Tumnus er en oppdiktet figur i Narniabøkene av C.S. Lewis. Han er sentral i Løven, heksa og klesskapet og opptrer også i Hesten og hans gutt.
Han er en faun. Forfatteren beskriver Tumnus som å ha rødaktig, krøllete hår, brune øyne, et kort og tilspisset skjegg, horn i pannen, klover, geitebein med skinnende brunt hår,  et «merkelig, men hyggelig lite ansikt», en lang hale, og «bare litt høyere enn Lucy selv». 
Han er nær venn av Lucy Pevensie og er den første skapningen hun møter i Narnia, og også den første karakteren fra Narnia som blir introdusert i serien. Lewis beskrev at den første historien om Narnia, Legenden om Narnia – Løven, heksa og klesskapet, kom til ham fra et enkelt bilde han hadde i hodet av en faun med paraply, som bar på pakker gjennom en snødekt skog. På den måten var Tumnus den første inspirasjonen for hele Narniaserien.
Korosten-plutonet

Korosten-plutonet er en geologisk intrusivprovins hlt i nordvest på det ukrainske skjold. Det er en 12 000 km² stor, regelmessig formet provins, som er om lag 1,8 milliarder år gammel og består av magmatisk lavasmelte. Bergartene er gabbro, anortositt, rapakivi og granitt, og plutonet trengte opp fra mantelen for 1,8 til 1,737 milliarder år siden. Det har vært hevdet at fenomenet inntraff i forbindelse med amalgamasjon mellom Sarmatia og Fennoskandia (Baltica).
Da Sarmatia og Baltica kolliderte for 2 – 1,7 milliarder år siden skapte det varige spenninger i sutursonen mellom disse to terranene. Langs den sentralhviterussiske sutursone oppstod Orsja-Volhynia-grabenen mellom det arkeiske Sarmatia i sør og det paleoproterozoiske Fennoskandia i nord, for 1,3 – 1 milliard år siden. Grabenen ble en aulacogen som etter hvert sprakk til en riftdal og muliggjorde et vulkansk utbrudd av mafisk lavasmelte som etterlot et 140 000 km² stort flombasalt-område i nordvestre Ukraina (Volhynia, østre Polen og sørvestre Hviterussland (Orsja) – fordelt jevnt på sarmatiske og baltiske skjold. Elvene Styr og Pripjat renner gjennom området som kalles De volhynske trappene, og omgir Korosten-plutonet.
Sørøya (Finnmark)

Hammerfests omårde på Sørøya

I Hammerfest kommunes del av Sørøya ligger plassene Sandøybotn, Langstrand og Akkarfjord, hvor det fremdeles bor folk. 
Det er mange plasser på øya som har blitt fraflyttet. Noen av disse er Hellefjord, Lundhamn, Skarvfjord, Skippernes, Slettnes, Breivik og Børfjord. I Børfjord ble kortfilmen Året gjennom Børfjord filmet i 1991. Popgruppa a-ha benyttet deler av denne filmen i musikkvideoen "Lifelines" fra 2002.

Festival

Sørøyrocken arrangeres på siste helga i juli på Sørvær. Knappe 250 mennesker bor i bygda og husene ligger helt nede i fjæra på noen holmer med en 300 m høy fjellrygg på ene siden og havet på den andre. Tørrfiskloftet er selve hjertet i festivalen og hvor de fleste konsertene spilles. Bygget er fullt av lokal historie og er en opplevelse i seg selv! Under festivalen arrangeres også konserter på spektakulære locations rundt og i Sørvær.
Kystgranskog

Kystgranskog (boreal regnskog) er en naturtype som i hovedsak dekker Fosen, Namdalen og kysten nord til Brønnøy i Trøndelag og Nordland. Her vokser gran helt ut mot kysten som eneste sted i Europa. Stor fuktighet kombinert med høy middeltemperatur har skapt et spesielt livsmiljø for lav- og mosearter.
Chittoor (distrikt)

Demografi

Ved folketellingen i 2011 var det 4 170 468 innbyggere i distriktet, mot 3 745 875 i 2001. Den urbane befolkningen utgjør 29,47 % av befolkningen.
Barn i alderen 0 til 6 år utgjorde 10,15 % i 2011 mot 12,96 % i 2001. Antallet jenter i den alderen per tusen gutter er 931 i 2011 mot 955 i 2001.
Protaetiomorpha

Utbredelse

Slekten er utbredt i Sørøst-Asia der den er kjent fra øyene Luzon, Sulawesi og Seram.
Høgni Hoydal

Familiebakgrunn og yrkesliv

Han vokste opp i Hoyvík ved Tórshavn som sønn fiskeribiolog Kjartan Hoydal og biolog Gunvør Djurhuus. Høgni Hoydal er brorsønn av forfatter Gunnar Hoydal og musiker Annika Hoydal samt sønnesønn av agronom, forfatter og politiker Karsten Hoydal. Høgni Hoydal er gift med pedagog Hildur Hermansen, som han har barn med.
Etter høyere forberedelseseksamen (HF) ved Føroya Studentaskúli og HF-skeið i 1987 var han lærervikar ved folkeskolen Eysturskúlin i Tórshavn, hvoretter han studerte til cand.comm. i historie og kommunikasjon ved Roskilde Universitetscenter 1988–1994. I 1995 ble han journalist ved allmennkringkasteren Sjónvarp Føroya.

Politisk arbeid

Tjóðveldisflokkurin gikk i 1998 inn i en regjeringskoalisjon ledet av Anfinn Kallsberg fra Fólkaflokkurin, og Hoydal ble visestatsminister, samt justis- og selvstyreminister med ansvar for nordisk samarbeid. Hoydal ble valgt inn i Folketinget i Danmark i 2001, men Tórbjørn Jacobsen måtte møte i hans sted, da Hoydal fortsatt var minister. Fra 2002 ble Hoydals departement innskrenket til å behandle saker knyttet til justis- og selvstyrepolitikk, og nordisk samarbeid ble derav håndtert av statsministeren selv. 
Etter lagtingsvalget 2004 ble ikke Hoydal og Tjóðveldisflokkurin tatt med videre i regjeringssamarbeidet, og i september 2007 byttet partiet navn til Tjóðveldi. Etter lagtingsvalget 2008 ble det stiftet en koalisjon mellom Javnaðarflokkurin, Miðflokkurin og Tjóðveldi. Det var intern splid om hvem som skulle være statsminister, da endel mente at Hoydal, som var leder for Lagtingets (og koalisjonens) da største parti, burde ha denne rollen. Resultatet ble imidlertid at Jóannes Eidesgaard ble statsminister, mens Hoydal ble utenriksminister. Tjóðveldi, med Hoydal i spissen, og Javnaðarflokkurin laget et avtale om å avholde en folkeavstemning om en færøysk grunnlov i 2010. Nye interne stridigheter gjorde at regjeringskoalisjonen ble oppløst i september 2008, og en koalisjon mellom Javnaðarflokkurin, Fólkaflokkurin og Sambandsflokkurin avløste den. Kaj Leo Johannesen fra Sambandsflokkurin, Hoydals politiske erkefiende, ble ny statsminister.
Knights of the Abyss

Biografi

Knights of the Abyss ble dannet i 2005, etter at Adam Rysdam forlot Job For a Cowboy. Gruppa har publisert tre album, som ble gitt ut av Siege of Amida og Ferret Records. De første låtene ble sunget av tidligere vokalist Phil Noriega. Dustin Hadlock, som var med som vokalist på noen av de første låtene deres, var med på turneen og for å være med på å spille inn resten av albumet med bandet i januar 2008. Bandet bekreftet at de hadde signert en kontrakt med Ferret Records. En av de nye låtene, «A New Darkened Faith», fra deres andre album «Shades», ble lastet opp på MySpace. Alle vokalene fra «Shades» ble sunget av Dustin Curtis fra A Breath Before Surfacing fra Tuscon, Arizona. Knights of the Abyss turnerte i USA og Storbritannia sammen med band som: Arsonists Get All the Girls, Elysia. Elysia's vokalist Zak Vargas, var gjeste vokalist på sangen «Decaying Waste» fra albumet Juggernaut.
I starten av 2009, forlot mange av de opprinnelige medlemmene; gruppa, de fleste for å gå på skole. Dustin Hadlock ble igjen som vokalist, mens trommeslageren James Gillespie, gitarist Brian McNulty og bassgitaristen Griffin Kolinski ble med som nye medlemmer. Kolinski og McNulty spiller også i metal-bandet The Blood Countess fra Arizona. Gillespie og Hadlock ble rekruttert fra Nick Florences sideprosjekt, Decessus. Florence er for tiden det eneste gjenværende originalmedlemmet av gruppa. Gruppa bekreftet i begynnelsen av 2009 at de ville gi ut en oppfølger til albumet «Shades» 3. Mai, 2009 ga gruppa ut en ny låt, som en «teaser» til det nye albumet. 1. mai 2010 bekreftet gruppa at deres tredje album «The Culling of Wolves» var ferdig.  
Knights of the Abyss ga ut singelen «Deciever's Creed», før albumet The Culling of Wolves. Denne ble gitt ut både på MySpace og Facebook. På disse sidene bekreftet også bandet at The Culling of Wolves ville bli gitt ut 17. august 2010. Gruppa har også bekreftet at den skal på to forskjellige turneer i USA. De vil turnere med grupper som: Conducting from the Grave, The World We Knew og Enfold Darkness. Deres andre turné, «The California Blood Tour», er med gruppene: Cattle Decapitation, Devourment, Burning the Masses og Son of Aurelius.
Friskvernklinikken

Friskvernklinikken i Asker er en spesialistklinikk for muskel- og skjelettlidelser, idrettsskader, fedmeproblematikk og lettere, psykiske lidelser. Klinikken ble etablert av lege Jan Erik Ødegård i mars 1996 og var under Jorunn Tangen Holes ledelse ut juni 2009.
Høsten 2001 fikk Friskvernklinikken godkjennelse fra Sosial- og helsedepartementet til økonomiske rettigheter på lik linje med offentlige poliklinikker. Klinikken har idag samarbeidsavtaler med Helse Sør-Øst.
Klinikken er godkjent som utdanningsinstitusjon for fysikalsk medisin og rehabilitering, og dessuten som voksenpsykiatrisk poliklinikk. Deres satsningsområder er videreutviklingen av et tverrfaglig rehabiliteringstilbud til pasienter med sammensatte og komplekse problemstillinger innen både somatikk og psykiatri, i tillegg til pasienter med helseplager knyttet til overvekt.
I august 2009 tok Øydis Jahren over som direktør etter Jorunn Tangen Hole. Vinteren 2010 ble det kjent at Friskvernklinikken måtte nedbemanne kraftig, som en følge av Helse Sør Øst avvisning av Friskvernklinikkens anbud.
James Caan

Biografi

James Caan ble født i The Bronx i New York til Sophie og Arthur Caan som var jødiske immigranter fra Tyskland.

Skuespiller

Caan begynte sin skuespillerkarriere innen TV-bransjen, i TV-serier som De Ubestikklige og Alfred Hitchcock. Hans første betydelige filmrolle var som skurk i filmen Lady in A Cage fra 1964. I 1967 spilte Caan i El Dorado med John Wayne. I 1971 fikk han rollen som Sonny Corleone i Francis Ford Coppolas Gudfaren, som også hjalp Al Pacinos karriere. Caan ble nominert for en Oscar for den rollen. I 2003 fikk han rollen som Ed Deline i TV-serien Las Vegas.

Personlig

Caan har vært gift fire ganger. I 1960 giftet han seg med Dee Jay Mathis; de fikk et barn og skiltes i 1966. Hans neste ekteskap med Sheila Ryan i 1976 varte ikke lenge, og de skiltes året etter. Hans sønn Scott ble født i 1976.
I tiden fra september 1990 til mars 1995 var Caan gift med Ingrid Hajek; de har også et barn sammen. Han giftet seg så med Linda Stokes i oktober 1996, men skilte seg i april 2005. De har to barn sammen.
Caan trener kampsport, han har trent med mester Tak Kubota i mange år. Han trente også Culver City Police Department i kampsport.
Arbeidslaget hass K. Vømmølbakken

Arbeidslaget hass K. Vømmølbakken var ei norsk gruppe, stiftet av Hans Rotmo i 1975, som bygde videre på Vømmøl-ideologien og Vømmøl Spellmannslag.
Arbeidslaget var aldri i nærheten av å gjenskape Vømmøl'ns enorme suksess, noe som førte til økonomiske problemer for plateselskapet MAI, som ikke hadde noen andre storselgere. Bandet vant Spellemannprisen 1976 i klassen rock for albumet Grovarbeid.